1 Te'uri xe wil chic cajib ángel je tac'al jujun pa tak cajib esquin re u wach i jyub ta'aj. Ique-le que tijin chu 'atixic i tew che i cajib esquin. N-quiqui ya ta che chi ca pe chuwach i jyub ta'aj, xak mi ne puwi i mar, xak mi ne chirij i che'. 2 Are 'uri xwil chic jun ángel, xel lok, pa quel wi li 'ij. I u patan ire, are u cojic i retalil re i Dios chuwach qui crusil i winak, ni'pa i je re i Dios c'aslic. Ire ruc'am pu 'ab, i cojbal re i retalil-le. I ángel-le, co xsiq'uin chique i cajib ángel, chi 'o piqui'ab quiqui 'an c'ax che u wach i jyub ta'aj, xak che i mar. 3 Xu bij chique: —Mi 'an tan c'ax che i u wach i jyub ta'aj, xak mi che i mar, xak mi che i che'. Mi 'an tan ile, c'a caka coj ni retalil chuwach qui crusil je ni'pa i je rajchac i ka Dios —xu bij chique. 4 Xak xin ta ni'pa qui q'uial chi coc ni retalil chique: je ciénto cuarénta y cuátro mil. Je aj ronojel tak tzobaj je qui muk qui xiquin i u c'ojol i mam Israel ujer: 5 Je cablajuj mil chique u muk u xiquin i mam Juda, xak cablajuj mil chique u muk u xiquin i mam Ruben, xak cablajuj mil chique u muk u xiquin i mam Gad, 6 xak cablajuj mil chique u muk u xiquin i mam Aser, xak cablajuj mil chique u muk u xiquin i mam Neftali, xak cablajuj mil chique u muk u xiquin i mam Manases, 7 xak cablajuj mil chique u muk u xiquin i mam Simeon, xak cablajuj mil chique u muk u xiquin i mam Levi, xak cablajuj mil chique u muk u xiquin i mam Isacar, 8 xak cablajuj mil chique u muk u xiquin i mam Zabulon, xak cablajuj mil chique u muk u xiquin i mam Jose, xak cablajuj mil chique u muk u xiquin i mam Benjamin. 9 Te'uri xin takej tan chic, y xe wil u q'uial winak je tac'al chiquiwach i je queb (i jun chi cul pa chom laj u cubibal, xak i jun chi ral Chij ca bix che.) I winak-le je petnak pa ronojel tak tinimit, pa ronojel tak jyub, pa ronojel tak quijayil, pa ronojel tak ch'awbal. Lic je q'ui i winak-le, mi jun ca tiqui chi rajlaxic qui q'uial. Sak i qui 'u'; 'is cuc'am u xak pálma piqui 'ab. 10 Ique xe siq'uin chu bixquil i tzij-i: I kelbal chupam i c'ax, xa cumal i queb-le chi are i ka Dios chi cul pa chom laj u cubibal, xak i Crísto, chi ral Chij ca bix che. (Queje ile xe siq'uin chu bixquil.) 11 Conojel i ángel je tac'al bic, qui sutim rij i chom laj cubibal, xak i nimak tak mam'ib, xak i je cajib je pacha ángel. Xqui xucba qui jolom c'a chuwach ulew, chuwach i chom laj cubibal, y xqui coj u 'ij i Dios; 12 xqui bij: ¡Amen (katzij iri)! I ka Dios lic ca majaw che chi caka bij u 'ij, caka bij u chomal, caka bij wach i nim laj u nojbal, xak caka tioxij che. Ca majaw che chi caka coj u 'ij rumal wach 'o pu'ab, xak rumal u cho'ab. Queje i ka Dios ile que'e 'ij sak chirij. Amen (queje ile cakaj). (Queje ile xqui bij i ángel.) 13 Are 'uri 'o jun chique i nimak tak mam'ib xu tz'onoj chwe: —¿Aweta'am yet je pachin ique-le chi sak qui 'u'? ¿Aweta'am pa je petnak wi? —xu bij chwe. 14 Yin xin bij che: —Nim laj winak, n-weta'am taj. Yet aweta'am —xin bij. Ire xu bij: —Je are ique chi je 'elnak chupam i nim laj uyej chi xic'aw chuwach i jyub ta'aj. (Qui jachom quib pu'ab i Tolque.) Qui ch'ajom i qui 'u', y qui sakirsam chic che u quiq'uel i ral Chij. 15 Are rumal 'uri je 'o chuwach i chom laj u cubibal i Dios, xak quiqui 'an qui patan chirij. Chi pa'ij chi cha'ab quiqui 'an qui patan pa chom laj rachoch i Dios; xak ire, chi cul pa chom laj u cubibal, que u chajij na. 16 Ique n-quiqui tij ta chic numic, mi c'atic; xak n-quiqui tij ta chic uyej rumal i 'ij; n-que c'atsax ta chic rumal u cho'ab. 17 Queje ile ca 'ani chique, man ire chi ral Chij ca bix che (chi xak 'o ru' i chom laj cubibal re i Dios), ire que u chajij na pacha je u chij; que u c'am bi che tak ralaxbal ya, y quiqui tu' ni ya chi cu ya qui c'aslemal. Ni'pa ni uwal qui wach, i Dios cu su na chique.